Slovenska kronika, 9.12.2009


Naslov: Sojenje Josipu Zagajskemu

Napoved za voditelja:

Na okrožnemu sodišču v Krškem je danes potekalo sojenje Josipu Zagajskemu, ki ga je obtožnica bremenila treh kaznivih dejanj - terorizma, poskusa preprečitve uradnega dejanja in nedovoljenega prometa z eksplozivom. Kot je znano so 60-letnega hrvaškega vojnega veterana slovenski policisti 10. julija letos prijeli v Dobovi na železniški postaji pri preverjanju potnikov, ko je bil s petimi ročnimi bombami z vlakom namenjen v Ljubljano, kjer naj bi napadel slovenske ustanove in politike. Obtoženi je bil od takrat v priporu, danes pa mu je okrožno sodišče v Krškem prisodilo enotno 11. letno zaporno kazen.

T- Iz Krškega GORAN ROVAN /

X- Snemalec in montažer Jože Grajžl /

Hrvaški vojni veteran iz Vukovarja Josip Zagajski se je odločil, da se bo na sojenju branil z molkom, kljub temu je povedal, da bi se lahko njegova aretacija z ročnimi bombami na železniškem mejnem prehodu v Dobovi končala tudi drugače, če bi to hotel in da ni terorist. Okrožno sodišče v Krškem je pri izreku sodbe upoštevalo tudi oteževalno okoliščino, da je bil za poskus umora z razstrelivom v Nemčiji že obsojen na 13 let zapora in da je bil po devetih letih vrnjen na Hrvaško. Izrečeno sodbo je sprejel z odobravanjem. Kako pa nanjo gleda njegova zagovornica?

T- KLAVDIJA KERIN /
X- zagovornica obtoženega po uradni dolžnosti /
Pričakovano, enostavno pač, tako je. Saj ste videl, priznal je, sodišče ne gre mimo tega, jasno je. Ni dokazov? Ja, smatram da ni, no. Pa se vam zdi enajst let primerno? To sem rekla, da ne. Po mojem mnenju to niso dokazi za terorizem, no, karta, pa kaj sem že rekla, saj še ne vem, kaj sem rekla, pa sodba, to ni, to ni terorizem.

Psihiater dr. Slavko Ziherl je v svojem izvedenskem mnenju zapisal, da gre pri njem za post travmatski stresni sindrom, ki je posledica grozot, ki jih je obdolženi doživel ob vojni na Hrvaškem, kljub temu pa naj bi se storjenih dejanj in njihovih posledic zavedal.

T- NINA RIBIČ /
X- okrožna državna tožilka /

Ja, sodišče je v bistvu obdolženca obsodilo po vseh treh točkah obtožbe, kar je bilo za pričakovati, glede na zbrane dokaze. Jest sem z izrečeno kaznijo zadovoljna. Tožilske pritožbe torej ni za pričakovati? Bomo še razmislili o tem.

Josip Zagajski je vsa dejanja priznal, a se jih ni pokesal, saj jih je izvedel zavestno in brez kakršnihkoli naročil, niti jih ni jemal za poslanstvo. S kakšnim ciljem in namenom jih je storil, pa ve verjetno samo on.

